Folketing
1997-12-12

Da vores ordfører, hr. Bruno Jerup, er optaget af udvalgsarbejde, skal jeg oplæse hans ordførertale. Det er vigtigt at gøre sig klart, at senildemens er en bred betegnelse, der bruges om aldersbetinget intellektuel svækkelse. Når vi taler om senildemens, taler vi altså ikke om en homogen gruppe eller om en stationær tilstand, men derimod om en gruppe mennesker, der er lige så forskellige som resten af befolkningen. De er kendetegnet ved hukommelsesproblemer, problemer med at orientere sig, problemer med at opfatte og agere i forhold til virkeligheden, og deres funktionsniveau er meget forskelligt. Senildemens udvikler sig forskelligt for den enkelte: Nogle får langsomt problemer med at huske, andre bliver i løbet af ganske kort tid ude af stand til at tage vare på sig selv. Forslaget, som vi behandler i dag, handler om senildemente, der bor på plejehjem. Baggrunden for forslaget er ulykkelige hændelser fra virkeligheden, hvor senildemente har forladt et plejehjem og ikke har kunnet findes i tide. Vi er i Enhedslisten enige i, at det er samfundets opgave at tilbyde ordentlige rammer for alle borgere, også for senildemente.